ብሄራዊ ማህበረሰብ ተኮር ምክክር ዛሬ በመላው ሀገሪቱ ተጀመረ
በሰላም ሚኒስቴር አመቻችነት ከዛሬ ጀምሮ በመላ በኢትዮጵያ ማህበረሰብ ተኮር የምክክር መድረኮች ተዘጋጅተው ሂደቱ በይፋ ተጀምሯል፡፡ብሄራዊ ማህበረሰብ ተኮር ምክክር ሂደት በአካባቢያዊና ሀገራዊ ጉዳዮች ላይ ከቤተሰብና መንደር አንስቶ መላው ማህበረሰብ በየደረጃው ስልጡን ምክክር በማድረግ የጋራ አረዳድ እና ብሔራዊ መግባባት የሚመጣበትን መንገድ ለማመቻቸት ያለመ ነው ተብሏል።ከዚህ ሀገር አቀፍ የማህበረሰብ ምክክር ከሚጠበቁ በርካታ ውጤቶች መካከል ስልጡን፣ ምክንያታዊና ሞጋች ማህበረሰባዊ የአስተሳሰብ ልዕልና፤ የሚያጋጥሙ ችግሮች ስልጡን በሆነ መንገድ በራሱ የሚፈታ እና ቀጣይነት ያለው እድገት የሚያረጋግጥ ማህበረሰባዊ አቅም ማሳደግ ከሚጠበቁ ውጤቶች ይገኙበታል፡፡በተጨማሪም በሰለጠነና በተቀናጀ መንገድ በአካባቢው ሰላምና ዲሞክራሲ ግንባታ የሚሳተፍ ማህበረሰብ፤ ግለሰብ ከራሱ ጋር፣ ቤተሰብ በውስጡ፣ በማህበረሰብ መካከል እና ማህበረሰብ በተዋረድ ካሉ አገልግሎት ሰጪ አካላት ጋር በጽኑ በመተማመን ሀገርን በክብር ማቆምና የህዝቦችን ዘመን ተሻጋሪ የጋራ እሴቶችን ማሳደግ መሆናቸውን ከሚኒስቴሩ ያገኘነው መረጃ ያመላክታል።ለዚህ ሀገራዊ ተግባር ስኬታማነት ሁሉም የየድርሻውን አዎንታዊ አስተዋጽዖ እንዲያበረክት ሰላም ሚኒስቴር ጥሪ አቅርቧል።